馮子都詩
作者：梅堯臣
朝代：宋

paragraphs: 黄金畫車屋，韋絮緣車輪。
牽以五采絲，藉以刺繡茵。
出入長信宮，晝夜將誰親。
所親美且少，玉頰丹砂脣。
殷羅縫輕襦，明珠攢緇巾。
半醉卧車中，侍婢躡行塵。
憶昔廣明亭，將軍愛憐頻。
便房不使殉，易寵在茲辰。
嗣侯喜驅逐，平樂多從賓。
青絲穿五銖，累室貯百珍。
歡與子都異，矯與子都均。
用財糞土擲，吐氣日月踆。
天地可齊久，禍患豈有因。
秋風茂陵下，蒼蘚上騏驎。